CELEX: 32022D0171
Language: et
Date: 2022-02-02 00:00:00
Title: Komisjoni rakendusotsus (EL) 2022/171, 2. veebruar 2022, taotluse kohta registreerida Euroopa kodanikualgatus „Võida võistlus väljakul“ vastavalt Euroopa Parlamendi ja nõukogu määrusele (EL) 2019/788 (teatavaks tehtud numbri C(2022) 630 all) (Ainult ingliskeelne tekst on autentne)

9.2.2022   
               
               
                  ET
               
               
                  Euroopa Liidu Teataja
               
               
                  L 28/19
               
            
         KOMISJONI RAKENDUSOTSUS (EL) 2022/171,
         2. veebruar 2022,
         taotluse kohta registreerida Euroopa kodanikualgatus „Võida võistlus väljakul“ vastavalt Euroopa Parlamendi ja nõukogu määrusele (EL) 2019/788
         
            
               (teatavaks tehtud numbri C(2022) 630 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/788 Euroopa kodanikualgatuse kohta, (1) eriti selle artikli 6 lõikeid 2 ja 3,
         ning arvestades järgmist:
         
                     (1)
                  
                  
                     30. septembril 2021 esitati komisjonile taotlus registreerida Euroopa kodanikualgatus „Võida võistlus väljakul“.
                  
               
                     (2)
                  
                  
                     Algatusel on kolm eesmärki: 1) võtta vastu nõukogu soovitus, mis kaitseks väärtustel, solidaarsusel, kestlikkusel ja võistluse avalikkusel põhinevat jalgpallikorraldust ja mis annaks liikmesriikidele ELi raamistiku ja suunised sellise jalgpallikorralduse kaitseks Euroopas, 2) võtta vastu komisjoni suunised ELi konkurentsieeskirjade kohaldamise kohta spordis ning 3) võtta vastu komisjoni teatis selle kohta, „milline Euroopa spordi korraldus oleks tuleviku seisukohalt parim, lähtudes sellest, mida Euroopa fännid ja kodanikud Euroopa spordilt ootavad“.
                  
               
                     (3)
                  
                  
                     Vastavalt määruse (EL) 2019/788 artiklile 1 võib registreerida sellised algatused, milles palutakse komisjonil, kellel on aluslepingute rakendamise pädevus, esitada ettepanek võtta vastu liidu õigusakt. Euroopa Liidu toimimise lepingu artikli 165 kohaselt on komisjonil õigus võtta vastu algatuse esimese eesmärgina nimetatud nõukogu soovituse ettepanek. Algatuse teise ja kolmanda eesmärgi algses sõnastuses aga ei olnud esitatud taotlust, et komisjon esitaks liidu õigusakti ettepaneku. Neis paluti komisjonilt ainult suuniste ja teatise vastuvõtmist.
                  
               
                     (4)
                  
                  
                     27. oktoobril 2021 teatas komisjon kooskõlas määruse (EL) 2019/788 artikli 6 lõikega 4 algatuse korraldusrühmale, et komisjoni hinnangul on kõnealuse määruse artikli 6 lõike 3 punktide a, d ja e kohased registreerimise tingimused täidetud ning artikli 6 lõike 3 punktis b sätestatud tingimus ei kuulu kohaldamisele. Kuid komisjon märkis ka seda, et 30. septembri 2021. aasta taotluses esitatud algatuse sõnastus ei võimalda teha järeldust, et see tervikuna vastab määruse (EL) 2019/788 artikli 6 lõike 3 punktis c sätestatud tingimusele.
                  
               
                     (5)
                  
                  
                     Seetõttu esitati komisjonile 3. jaanuaril 2022 algatuse teksti muudetud versioon.
                  
               
                     (6)
                  
                  
                     Algatuses on palutud komisjonil esitada ettepanek võtta vastu nõukogu soovitus, milles sisalduks ELi raamistik ja suunised liikmesriikidele Euroopa jalgpallikorralduse kaitseks, mis tunnustaks spordi sotsiaalset väärtust Euroopa ühiskonna jaoks ja spordi eripära ELi konkurentsi valdkonna õigusaktides ning mis tugevdaks ELi visiooni Euroopa spordi juhtimise ja tuleviku küsimustes ning tagaks, et spordivaldkonna poliitika lähtuks pikemast perspektiivist.
                  
               
                     (7)
                  
                  
                     Algatuse lisas on algatuse teema, eesmärkide ja tausta kohta esitatud rohkem andmeid. Korraldajad on lisanud ka ühe dokumendi täiendava teabega.
                  
               
                     (8)
                  
                  
                     Kuivõrd algatuse eesmärk on võtta vastu nõukogu soovitus eesmärgiga aidata kaasa sellele, et liit osaleks Euroopa spordi edendamisel, lähtudes spordi eripäradest, sellest, kui suur on selles vabatahtliku tegevuse roll, ning spordi sotsiaalsest ja hariduslikust otstarbest, on komisjonil vastavalt aluslepingu artiklile 165 õigus esitada õigusakti ettepanek.
                  
               
                     (9)
                  
                  
                     Neil põhjustel ei jää algatuse ükski osa ilmselgelt väljapoole komisjoni pädevust esitada aluslepingute rakendamiseks liidu õigusaktide ettepanekuid.
                  
               
                     (10)
                  
                  
                     See järeldus ei piira hinnangut sellele, kas käesoleval juhul on täidetud konkreetsed faktilised ja sisulised tingimused, sh järgitud proportsionaalsuse ja subsidiaarsuse põhimõtet ja põhiõigusi, et komisjon saaks selles küsimuses edasi tegutseda.
                  
               
                     (11)
                  
                  
                     Korraldusrühm on esitanud tõendid selle kohta, et ta vastab määruse (EL) 2019/788 artikli 5 lõigetes 1 ja 2 sätestatud nõuetele, ning on artikli 5 lõike 3 esimese lõigu kohaselt nimetanud kontaktisikud.
                  
               
                     (12)
                  
                  
                     Kavandatav algatus ei ole ilmselgelt ebaõiglane, põhjendamatu, pahatahtlik ega vastuolus Euroopa Liidu lepingu artiklis 2 sätestatud liidu väärtuste ja Euroopa Liidu põhiõiguste hartas sätestatud õigustega.
                  
               
                     (13)
                  
                  
                     Seepärast tuleks algatus „Võida võistlus väljakul“ registreerida.
                  
               
                     (14)
                  
                  
                     Järeldus, et määruse (EL) 2019/788 artikli 6 lõike 3 kohased registreerimistingimused on täidetud, ei tähenda, et komisjon oleks kontrollinud taotluses esitatud fakte, vaid faktide õigsuse eest vastutab algatuse korraldusrühm. Algatuse sisu väljendab üksnes korraldusrühma seisukohti ning seda ei saa mingil juhul käsitada komisjoni seisukohana,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa kodanikualgatus „Võida võistlus väljakul“ registreeritakse.
         
         
            Artikkel 2
            Käesolev otsus on adresseeritud kodanikualgatuse „Võida võistlus väljakul“ korraldusrühmale, keda esindavad kontaktisikutena Ronan EVAIN ja Martha MESTRE GENS VIDA DA CONCEIÇÃO.
         
         
            Brüssel, 2. veebruar 2022
            
               
                  Komisjoni nimel
               
               
                  Asepresident
               
               Věra JOUROVÁ
            
         
         
            (1)  ELT L 130, 17.5.2019, lk 55.